CELEX: 32008D0561
Language: sk
Date: 2008-06-03 00:00:00
Title: 2008/561/ES: Rozhodnutie Rady z  3. júna 2008 , ktorým sa zrušuje rozhodnutie 2005/730/ES o existencii nadmerného schodku v Portugalsku

10.7.2008   
            
            
               SK
            
            
               Úradný vestník Európskej únie
            
            
               L 181/41
            
         
      ROZHODNUTIE RADY
   
   z 3. júna 2008,
   ktorým sa zrušuje rozhodnutie 2005/730/ES o existencii nadmerného schodku v Portugalsku
   (2008/561/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 104 ods. 12,
   so zreteľom na odporúčanie Komisie,
   keďže:
   
               (1)
            
            
               Rozhodnutím Rady 2005/730/ES (1) sa po odporúčaní Komisie v súlade s článkom 104 ods. 6 zmluvy rozhodlo o tom, že v Portugalsku existuje nadmerný schodok. Rada poukázala na to, že plánovaný schodok verejných financií bol v roku 2005 na úrovni 6,2 % HDP, čo je nad referenčnou hodnotu 3 % HDP stanovenou v zmluve, pričom sa očakávalo, že hrubý dlh verejných financií dosiahne 66,5 % HDP, čo je nad referenčnou hodnotou 60 % HDP stanovenou v zmluve.
            
         
               (2)
            
            
               Dňa 20. septembra 2005 v súlade s článkom 104 ods. 7 zmluvy a článkom 3 ods. 4 nariadenia Rady (ES) č. 1467/97 zo 7. júla 1997 o urýchľovaní a objasňovaní vykonania postupu pri nadmernom schodku (2) Rada na základe odporúčania Komisie vydala odporúčanie, ktoré bolo určené Portugalsku s cieľom odstrániť nadmerný schodok najneskôr do konca roku 2008. Odporúčanie bolo uverejnené.
            
         
               (3)
            
            
               V súlade s článkom 104 ods. 12 zmluvy sa rozhodnutie Rady o existencii nadmerného schodku má zrušiť, ak sa podľa názoru Rady v príslušnom členskom štáte nadmerný schodok odstránil.
            
         
               (4)
            
            
               V súlade s Protokolom o postupe pri nadmernom schodku, ktorý tvorí prílohu zmluvy, Komisia poskytuje údaje na vykonanie postupu. Súčasťou uplatňovania uvedeného protokolu je povinnosť členských štátov oznamovať údaje o verejnom schodku a dlhu, ako aj o iných súvisiacich ukazovateľoch dvakrát ročne, a to do 1. apríla a do 1. októbra, v súlade s článkom 4 nariadenia Rady (ES) č. 3605/93 z 22. novembra 1993 o uplatňovaní Protokolu o postupe pri nadmernom schodku, ktorý tvorí prílohu Zmluvy o založení Európskeho spoločenstva (3).
            
         
               (5)
            
            
               Na základe údajov, ktoré Komisia (Eurostat) poskytla v súlade s článkom 8g ods. 1 nariadenia (ES) č. 3605/93 na základe oznámenia Portugalska do 1. apríla 2008, a prognózy útvarov Komisie z jari 2008 sú oprávnené tieto závery:
               
                           —
                        
                        
                           schodok verejných financií sa znížil zo 6,1 % HDP v roku 2005 na úroveň 3,9 % HDP v roku 2006 a 2,6 % HDP v roku 2007, čím sa znížil pod referenčnú hodnotu schodku 3 % HDP rok pred lehotou, ktorú stanovila Rada. Posledná hodnota je porovnateľná s cieľovou hodnotou 3 % HDP stanovenou v aktualizácii programu stability Portugalska z decembra 2007,
                        
                     
                           —
                        
                        
                           klesajúci pomer verejných výdavkov k HDP a zvyšujúci sa pomer príjmov k HDP prispeli k zlepšeniu salda verejných financií. Pomer výdavkov k HDP sa znížil o 1,25 percentuálneho bodu HDP v roku 2006 a o takmer 0,5 percentuálneho bodu HDP v roku 2007. Súčasne sa pomer verejných príjmov k HDP zvýšil o takmer 0,75 percentuálneho bodu HDP v roku 2006 aj 2007. Fiškálna konsolidácia sa opierala najmä o štrukturálne opatrenia, pri minimálnom príspevku jednorazového opatrenia v hodnote 0,1 % HDP v roku 2007. Odhaduje sa, že štrukturálne saldo (t. j. cyklicky upravené saldo bez jednorazových a iných dočasných opatrení) sa zlepšilo o dva percentuálne body HDP v roku 2006 a o jeden percentuálny bod HDP v roku 2007, čo je v súlade s odporúčaním Rady podľa článku 104 ods. 7 týkajúceho sa zníženia štrukturálneho salda o 1,5 % HDP v roku 2006 a aspoň o 0,75 % HDP v roku 2007,
                        
                     
                           —
                        
                        
                           na rok 2008 sa v prognóze útvarov Komisie z jari 2008 predpokladá, že sa schodok ďalej zníži na úroveň 2,2 % HDP, najmä v dôsledku niektorých dodatočných príjmov, pričom plneniu rozpočtu napomohla jednorazová operácia znižujúca schodok v rozsahu 0,2 % HDP. Toto je vo všeobecnosti v súlade s oficiálnou cieľovou hodnotou schodku 2,4 % HDP stanovenou v aktualizácii programu stability Portugalska z decembra 2007 a revidovanou cieľovou hodnotou 2,2 % HDP, ktorú portugalské orgány oznámili koncom marca 2008. Na rok 2009 sa v jarnej prognóze predpokladá schodok verejných financií na úrovni 2,6 % HDP v prípade, že nenastane zmena politiky. To naznačuje, že schodok sa znížil pod referenčnú hodnotu 3 % HDP vierohodným a udržateľným spôsobom,
                        
                     
                           —
                        
                        
                           odhaduje sa však, že štrukturálne saldo sa zlepší o približne 0,25 percentuálneho bodu HDP v roku 2008 a v prípade absencie politickej zmeny sa v roku 2009 zhorší o 0,25 percentuálneho bodu HDP. Tieto skutočnosti je potrebné vnímať v súvislosti s potrebou dosiahnuť pokrok smerom k strednodobému cieľu pre rozpočtovú pozíciu, ktorým je v prípade Portugalska štrukturálny schodok vo výške 0,5 % HDP,
                        
                     
                           —
                        
                        
                           verejný dlh sa znížil z úrovne 64,7 % HDP v roku 2006 na úroveň 63,6 % HDP v roku 2007. Očakáva sa, že nízky rast HDP a stále pomerne vysoké schodky verejných financií predpokladané v prognóze útvarov Komisie z jari 2008 zvýšia verejný dlh v roku 2009 na úroveň približne 64,25 % HDP.
                        
                     
         
               (6)
            
            
               Podľa názoru Rady bol nadmerný schodok v Portugalsku odstránený a rozhodnutie 2005/730/ES by sa preto malo zrušiť,
            
         PRIJALA TOTO ROZHODNUTIE:
   Článok 1
   Z celkového posúdenia vyplýva, že nadmerný schodok bol v Portugalsku odstránený.
   Článok 2
   Rozhodnutie 2005/730/ES sa týmto zrušuje.
   Článok 3
   Toto rozhodnutie je určené Portugalskej republike.
   
      V Luxemburgu 3. júna 2008
      
         
            Za Radu
         
         
            predsedníčka
         
         C. LAGARDE
         
      
   
   
      (1)  Ú. v. EÚ L 274, 20.10.2005, s. 91.
   
      (2)  Ú. v. ES L 209, 2.8.1997, s. 6. Nariadenie zmenené a doplnené nariadením (ES) č. 1056/2005 (Ú. v. EÚ L 174, 7.7.2005, s. 5).
   
      (3)  Ú. v. ES L 332, 31.12.1993, s. 7. Nariadenie naposledy zmenené a doplnené nariadením (ES) č. 2103/2005 (Ú. v. EÚ L 337, 22.12.2005, s. 1).